તાલાલાના અહેવાલ મુજબ, આજે બીજા દિવસે પણ મેઘરાજા વરસ્યા હતા અને દોઢ ઈંચ જેટલો વરસાદ પડી ગયો છે. ગ્રામ્ય વિસ્તારમાં બે ઈંચ જેટલું પાણી વરસી ગયું હતું. જૂનાગઢના અહેવાલ મુજબ, આજે સવારથી મેઘરાજાએ મહેર ઉતારતાં ગીરનારમાં ધોધમાર ત્રણ ઈંચ, વિસાવદરમાં સુપડાધારે ચાર ઈંચ પાણી વરસી જતાં નદીઓમાં પૂર આવ્યા હતા. જ્યારે મેંદરડા અને વંથલીમાં બે, જૂનાગઢ અને ભેંસાણમાં દોઢ ઈંચ, તેમજ કેશોદ, માણાવદરમાં હળવાથી ભારે ઝાપટાં વરસ્યા હતા. ગીરનાર પર્વત પર ગઈકાલે બે ઈંચ વરસાદ વરસી ગયા બાદ આજે વધુ ત્રણ ઈંચ વરસાદ વરસી જતાં બે દિવસમાં ગીરનાર ઉપર પાંચ ઈંચ પાણી પડી ગયું હતું. જૂનાગઢનો દામોદર કૂંડ છલકાઈ ગયો હતો. માળિયા હાટીનાના અહેવાલ મુજબ આખા દિવસમાં અડધો ઈંચ વરસાદ વરસ્યો હતો. અહીં મેઈન બજારમાં આવેલી મહાદેવ કેમીકલ્સ નામની દુકાનની છત વરસાદના કારણે તૂટી હતી. સદનસીબે દુકાન બંધ હતી ત્યારે છત પડી હતી.